4 Franse blasers in aksie by WB-toernooi | Netwerk24
4 Franse blasers in aksie by WB-toernooi
Deur Brenden Nel 07 April 2019 10:00
Asof die Springbokke se groep in vanjaar se Wêreldbeker nie genoeg eise aan die span sal stel nie, is 'n oormag Franse skeidsregters ook nog hul voorland.
Rapport se inligting is dat Wêreldrugby die week met die bekendmaking van die 12 skeidsregters vir die toernooi vier Franse name sal uitlees, met net een Suid-Afrikaanse blaser onder die dosyn uitverkorenes.
Vier Fransmanne en twee Nieu-Seelanders sal as fluitjieblasers Japan toe gaan.
Jaco Peyper, wat die naweek in sy 100ste Superrugbywedstryd geblaas het, is die enigste plaaslike skeidsregter wat by die Wêreldbeker sal optree.
Vir Rasta Rasivhenge en Marius van der Westhuizen nie is die nuus minder goed met nie een van die twee wat die paal haal nie.
Marius Jonker, oud-skeidsregter wat deesdae as 'n TV-skeidsregter optree, sal een van Wêreldrugby se vier TV-skeidsregters in Japan wees. Die nuus van die aanstellings is die week telefonies aan die skeidsregters oorgedra.
Jérôme Garcès, Romain Poite, Pascal Gaüzère en Mathieu Raynal sal die vier Fransmanne wees wat by die toernooi blaas, terwyl die ervare Nigel Owens, Wayne Barnes en Peyper ook weer sal blaas.
Twee Nieu-Seelanders, Paul Williams en Ben O'Keeffe, en Australië se Nic Berry en Angus Gardner is ook vir die Wêreldbekertoernooi gekeur.